Vrou sien hoe verdagte glo geld vervals | Maroela Media
Charles Duckitt, 'n webwerfontwerper, het Dinsdag in die Bellville gespesialiseerde kommersiële misdaadhof verskyn op aanklagte van die onwettige besit van toerusting om vervalste geld te vervaardig, asook die vervalsing of verandering van banknote. Hy is ook aangekla dat hy op twee geleenthede vervalste geld vir brandstof en agterstallige huurgeld gebruik het. Duckitt het onskuldig gepleit op al die aanklagte.
Duckitt het twee kothuise by die Venter-egpaar op hul perseel gehuur. Hy het aanvanklik een van die huise as blyplek gebruik en sy besigheid vanuit die ander huis bedryf.
Venter het in 'n stadium Duckitt toegelaat om 'n gedeelte van haar eie kantoor te gebruik, nadat hy nie meer albei huise kon bekostig nie. Venter het kort daarna op die vervalste geld afgekom.
"Ek het hom gevra wat hy doen, waarop hy geantwoord het hy druk geld," het Venter getuig. "Ek het hom gevra of hy ernstig is, wat hy beaam het omdat hy glo nie enige geld gehad het nie," het Venter gesê.
Haily Lawrence, Duckitt se prokureur, het voorgestel dat Venter die vervalste geld vervaardig het, en nie Duckitt nie. Venter het vir die landdros gesê: "Dit raak nou belaglik, as ek skuldig was, hoekom is ek nie ondersoek nie? Die aantygings skok my," het sy gesê.